Hovedvej A13 nord for Aalestrup var torsdag eftermiddag afspærret i mere end en time efter en trafikulykke. Det var et ægtepar, der var kørt af vejen og over i modsatte vejbane, hvorefter bilen endte tre meter nede ad en stejl skrænt. De blev begge kørt på sygehuset efter ulykken. Ifølge indsatslederen ved Nordjyllands Beredskab var manden, der var passager i bilen, selv kommet fri, men måtte hjælpes op ad den stejle grøft. Kvinden var imidlertid fastklemt. - Kvinden var fastklemt på benene, så vi blev nødt til at klippe taget af bilen, for at vi kunne få hende ud, fortæller Jes Caspar Mortensen, der er indsatsleder ved Nordjyllands Beredskab. Selv om lægehelikopteren var ankommet til ulykkesstedet, blev det besluttet at fragte de to på sygehuset med en ambulance. Ifølge indsatslederen var det et tilfælde, at ulykken overhovedet blev opdaget, da man ikke kunne se den forulykkede bil oppe fra vejen. - De har været heldige, at der var nogen, der så dem køre derned. For man kunne slet ikke se bilen fra vejen. Hvis ikke der var nogen, der havde set dem køre derned, så havde de nok siddet dernede længe, siger Jes Caspar Mortensen. Efter mere end en time blev vejen åbnet igen. En lang kø af lastbiler kunne herefter fortsætte.

Opsummering:
Et ægtepar forulykkede i deres bil, og måtte køres med ambulance på sygehuset. Vejen var spærret i mere end en time. Ifølge indsatslederen var det et tilfælde, at ulykken overhovedet blev opdaget.